CELEX: 32020R0699
Language: et
Date: 2020-05-25 00:00:00
Title: Nõukogu määrus (EL) 2020/699, 25. mai 2020, mis käsitleb Euroopa äriühingu (SE) ja Euroopa ühistu (SCE) üldkoosolekuga seotud ajutisi meetmeid

27.5.2020   
               
               
                  ET
               
               
                  Euroopa Liidu Teataja
               
               
                  L 165/25
               
            
         NÕUKOGU MÄÄRUS (EL) 2020/699,
         25. mai 2020,
         mis käsitleb Euroopa äriühingu (SE) ja Euroopa ühistu (SCE) üldkoosolekuga seotud ajutisi meetmeid
         
            (EMPs kohaldatav tekst)
         
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 352,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut,
         olles edastanud seadusandliku akti eelnõu liikmesriikide parlamentidele,
         toimides seadusandliku erimenetluse kohaselt
         ning arvestades järgmist:
         
                     (1)
                  
                  
                     Selleks et piirata 11. märtsil 2020 Maailma Terviseorganisatsiooni poolt pandeemiaks kuulutatud COVID-19 puhangut, on liikmesriigid kehtestanud enneolematuid meetmeid, eelkõige seoses karantiini ja suhtlemisdistantsi hoidmisega.
                  
               
                     (2)
                  
                  
                     Sellised meetmed võivad takistada äriühingutel ja ühistutel oma riiklikust ja liidu äriühinguõigusest tulenevate õiguslike kohustuste täitmist, muutes neile eelkõige keeruliseks üldkoosolekute korraldamise.
                  
               
                     (3)
                  
                  
                     Riiklikul tasandil on liikmesriigid kehtestanud COVID-19 pandeemiast tingitud erakorralised meetmed, millega toetatakse äriühinguid ja ühistuid ning võimaldatakse neile praeguses erandlikus olukorras vajalike vahendite kasutamist ja paindlikkust. Eelkõige on paljud liikmesriigid võimaldanud kasutada üldkoosolekute korraldamiseks digitaalseid vahendeid ja menetlusi ning pikendanud 2020. aasta üldkoosolekute toimumise tähtaegu.
                  
               
                     (4)
                  
                  
                     Liidu tasandil reguleeritakse Euroopa äriühinguid (SE) nõukogu määrusega (EÜ) nr 2157/2001 (1) ja Euroopa ühistuid (SCE) nõukogu määrusega (EÜ) nr 1435/2003 (2). Mõlema määruse kohaselt tuleb üldkoosolek korraldada kuue kuu jooksul pärast majandusaasta lõppu. Võttes arvesse praeguseid COVID-19 pandeemiast tingitud erandlikke asjaolusid, tuleks sellest nõudest teha ajutine erand. Arvestades et üldkoosolekute korraldamine on väga oluline selleks, et tagada õiguslikult nõutavate või majanduslikult vajalike otsuste vastuvõtmine õigel ajal, tuleks Euroopa äriühingutel (SE) ja Euroopa ühistutel (SCE) lubada pidada üldkoosolekut 12 kuu jooksul pärast majandusaasta lõppu, tingimusel et see toimub hiljemalt 31. detsembril 2020. Kuna kõnealune erand on COVID-19 pandeemiast tingitud ajutine meede, tuleks seda kohaldada üksnes 2020. aastal toimuva pidavate üldkoosolekute suhtes.
                  
               
                     (5)
                  
                  
                     Euroopa Liidu toimimise lepingus (ELi toimimise leping) on käesoleva määruse vastuvõtmise volitused sätestatud üksnes artiklis 352.
                  
               
                     (6)
                  
                  
                     Kuna käesoleva määruse eesmärki, milleks on Euroopa äriühingutele (SE) ja Euroopa ühistutele (SCE) ajutise erakorralise lahenduse loomine, mis võimaldab kõrvale kalduda määruse (EÜ) nr 2157/2001 ning määruse (EÜ) nr 1435/2003 üldkoosoleku korraldamise aega käsitlevatest sätetest, ei suuda liikmesriigid piisavalt saavutada, küll saab aga seda meetme ulatuse ja mõju tõttu paremini saavutatada liidu tasandil, võib liit võtta meetmeid kooskõlas Euroopa Liidu lepingu (ELi leping) artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (7)
                  
                  
                     Võttes arvesse asjaolu, et määrustes (EÜ) nr 2157/2001 ja (EÜ) nr 1435/2003 osutatud kuuekuuline ajavahemik lõpeb mais või juunis 2020 ning et arvesse tuleb võtta ka kokkukutsumise aega, peaks käesolev määrus jõustuma võimalikult kiiresti.
                  
               
                     (8)
                  
                  
                     Võttes arvesse seda kiireloomulisust, peeti asjakohaseks teha erand kaheksa nädala pikkusest tähtajast, millele on osutatud ELi lepingule, ELi toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Euroopa äriühingu (SE) üldkoosolekuga seotud ajutine meede
            Kui kooskõlas määruse (EÜ) nr 2157/2001 artikli 54 lõikega 1 tuleb Euroopa äriühingu (SE) üldkoosolek pidada 2020. aastal, võib Euroopa äriühing (SE) erandina sellest sättest pidada üldkoosoleku 12 kuu jooksul pärast majandusaasta lõppu, tingimusel et koosolek toimub hiljemalt 31. detsembril 2020.
         
         
            Artikkel 2
            Euroopa ühistu (SCE) üldkoosolekuga seotud ajutine meede
            Kui kooskõlas määruse (EÜ) nr 1435/2003 artikli 54 lõikega 1 tuleb Euroopa ühistu (SCE) üldkoosolek pidada 2020. aastal, võib Euroopa ühistu (SCE) erandina sellest sättest pidada üldkoosoleku 12 kuu jooksul pärast majandusaasta lõppu, tingimusel et koosolek toimub hiljemalt 31. detsembril 2020.
         
         
            Artikkel 3
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. mai 2020
            
               
                  Nõukogu nimel
               
               
                  eesistuja
               
               G. GRLIĆ RADMAN
            
         
         
            (1)  Nõukogu 8. oktoobri 2001. aasta määrus (EÜ) nr 2157/2001 Euroopa äriühingu (SE) põhikirja kohta (EÜT L 294, 10.11.2001, lk 1).
         
            (2)  Nõukogu 22. juuli 2003. aasta määrus (EÜ) nr 1435/2003 Euroopa ühistu (SCE) põhikirja kohta (ELT L 207, 18.8.2003, lk 1).